A BIZOTTSÁG 707/2006/EK RENDELETE
(2006. május 8.)
a 2042/2003/EK rendeletnek a korlátozott időtartamú jóváhagyások időtartamának és az I. és III. melléklet vonatkozásában való módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a polgári repülés területén a közös szabályokról és az Európai Repülésbiztonsági Ügynökség létrehozásáról szóló, 2002. július 15-i 1592/2002/EK európai parlamenti és tanácsi rendeletre (1) és különösen annak 5. cikke (4) bekezdésére és 6. cikke (3) bekezdésére,
mivel:
(1)
Az 1592/2002/EK rendeletet a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról, és az ezzel összefüggő feladatokban részt vevő szervezetek és személyzet jóváhagyásáról szóló, 2003. november 20-i 2042/2003/EK bizottsági rendelet (2) és a légi járművek és repüléstechnikai termékek, alkatrészek és berendezések légi alkalmassági és környezetvédelmi tanúsítványához, továbbá a formatervező és termelő szervezetek hitelesítéséhez kapcsolódó végrehajtási szabályokat meghatározó, 2003. szeptember 24-i 1702/2003/EK rendelet alapján hajtották végre (3).
(2)
A 2042/2003/EK rendelet 7. cikke (4) bekezdése értelmében a tagállamok a II. és a IV. melléklet figyelembevételével 2005. szeptember 28-ig korlátozott időtartamú jóváhagyásokat bocsáthatnak ki.
(3)
Az Európai Repülésbiztonsági Ügynökség (továbbiakban „az Ügynökség”) elvégezte a rendelkezések hatásainak értékelését a jóváhagyások érvényességi időtartamára vonatkozóan és megállapította, hogy új határidő kitűzésére van szükség annak érdekében, hogy a tagállamok nemzeti jogszabályaikat adaptálhassák a korlátlan időtartamú jóváhagyási rendszernek megfelelően.
(4)
A múltbeli baleseteket kutató - elöregedett repülőgépeket és üzemanyagtartályt illető - felderítő vizsgálatok eredményeinek következtetései azt hangsúlyozzák, hogy az üzemeltetőnek figyelembe kell vennie a típusalkalmassági bizonyítvány jogosultjának új vagy módosított karbantartási utasításait és hogy rendszeresen felül kell vizsgálnia a karbantartási programot.
(5)
Fontos azt is meghatározni, hogy a hitelesítés elvégzésével kizárólagosan megbízott személyzet köteles 24 órán belül képesítésének tanúsításaként bemutatni engedélyeit, amennyiben azt egy feljogosított személy kéri.
(6)
Ezért a 2042/2003/EK rendeletet ennek megfelelően módosítani kell.
(7)
Az ebben a rendeletben előírt rendelkezések az Európai Repülésbiztonsági Ügynökség által kiadott véleményein alapulnak az 1592/2002/EK rendelet 12. cikke (2) bekezdése b) pontjának és 14. cikke (1) bekezdésének megfelelően.
(8)
Az ebben a rendeletben előírt rendelkezések összhangban vannak az 1592/2002/EK rendelet 54. cikke (3) bekezdése alapján létrehozott bizottság véleményével,
ELFOGADTA EZT A RENDELET:
1. cikk
A 2042/2003/EK rendelet a következőképpen módosul:
1.
a 7. cikk (4) bekezdésében „2005. szeptember 28.” helyébe „2007. szeptember 28.” lép;
2.
az I. melléklet M.A.302 bekezdése a következő f) és g) pontokkal egészül ki:
„f)
A karbantartási programot időszakos felülvizsgálatoknak kell alávetni, és azokat szükség esetén módosítani kell. A felülvizsgálat az üzemeltetési tapasztalatokra tekintettel biztosítja a program további érvényességét, a típusalkalmassági bizonyítvány jogosultjának új vagy módosított karbantartási utasításainak figyelembevétele mellett.
g)
A karbantartási programnak tükröznie kell a típusalkalmassági bizonyítvány jogosultja által kiadott dokumentumokban meghatározott alkalmazandó kötelező szabályozási követelményeket, hogy az megfeleljen a 21A.61. résznek.”;
3.
a III. melléklet a következő bekezdéssel egészül ki:
„66.A.55 A képesítés megszerzéséről szóló tanúsítvány
A hitelesítés elvégzésével kizárólagosan megbízott személyzet köteles 24 órán belül képesítésének tanúsításaként bemutatni engedélyeit, amennyiben azt egy feljogosított személy kéri.”
2. cikk
Ez a rendelet az Európai Unió Hivatalos Lapjában való közzétételét követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. május 8-án.